Απόφαση της Επιτροπής

της 27ης Αυγούστου 2003

για την αποδοχή ανάληψης υποχρέωσης που προτάθηκε στο πλαίσιο μερικής ενδιάμεσης επανεξέτασης των μέτρων αντιντάμπινγκ που εφαρμόζονται στις εισαγωγές μειγμάτων ουρίας και νιτρικού οξέος, καταγωγής, μεταξύ άλλων, Λιθουανίας

(2003/671/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκή Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας(1) (βασικός κανονισμός), όπως τροποποιήθηκε τελευταία από τον κανονισμό (ΕΚ) αριθ. 1972/2002(2), και ιδίως το άρθρο 8,

Μετά από διαβουλεύσεις με τη συμβουλευτική επιτροπή,

Εκτιμώντας τα ακόλουθα:

Α. ΔΙΑΔΙΚΑΣΙΑ

(1) Με τον κανονισμό (ΕΚ) αριθ. 1995/2000(3), το Συμβούλιο επέβαλε οριστικό δασμό αντιντάμπινγκ στις εισαγωγές μειγμάτων ουρίας και νιτρικού αμμωνίου καταγωγής, μεταξύ άλλων, Λιθουανίας. Τα μέτρα που θεσπίστηκαν στο πλαίσιο του εν λόγω κανονισμού για όλους τους λιθουανούς παραγωγούς-εξαγωγείς ήταν υπό μορφή ειδικού δασμού 3,98 ευρώ ανά τόνο.

(2) Τον Ιανουάριο 2002, σε άλλη διαδικασία, επιβλήθηκαν οριστικά μέτρα αντιντάμπινγκ, υπό μορφή ειδικού δασμού, στις εισαγωγές ουρίας καταγωγής, μεταξύ άλλων, Λιθουανίας, με τον κανονισμό (ΕΚ) αριθ. 92/2002 του Συμβουλίου(4). Εντούτοις, με την απόφαση 2002/498/ΕΚ της Επιτροπής(5), και τον κανονισμό (ΕΚ) αριθ. 1107/2002 του Συμβουλίου(6), που τροποποιεί τον κανονισμό (ΕΚ) αριθ. 92/2002 του Συμβουλίου, ο μοναδικός λιθουανός παραγωγός-εξαγωγέας ουρίας, Stock Company Achema (Achema), απηλλάγη από τους εν λόγω δασμούς δεδομένου ότι η Επιτροπή απεδέχθη ανάληψη υποχρέωσης από αυτόν. Στο πλαίσιο της εν λόγω ανάληψης υποχρέωσης, για να εξουδετερωθούν οι κίνδυνοι αντισταθμιστικών ρυθμίσεων, η Achema ανέλαβε να τηρήσει ελάχιστες τιμές εισαγωγής και να αναφέρει στην Κοινότητα τις εισαγωγές όχι μόνο ουρίας, αλλά και των δύο άλλων αζωτούχων λιπασμάτων, ήτοι του νιτρικού αμμωνίου και των μειγμάτων ουρίας και νιτρικού αμμωνίου.

Β. ΑΙΤΗΣΗ ΕΠΑΝΕΞΕΤΑΣΗΣ

(3) Τον Σεπτέμβριο 2002, η Achema, παραγωγός-εξαγωγέας της Λιθουανίας υπέβαλε αίτηση για μερική ενδιάμεση επανεξέταση σύμφωνα με το άρθρο 11 παράγραφος 3 του βασικού κανονισμού. Η αίτηση περιοριζόταν στην εξέταση της μορφής του μέτρου, και ιδίως στην εξέταση της δυνατότητας αποδοχής της ανάληψης υποχρέωσης που πρότεινε ο αιτών.

(4) Η αίτηση βασίστηκε στο επιχείρημα ότι ο αιτών ανέλαβε υποχρέωση για την τιμή των μειγμάτων ουρίας και νιτρικού αμμωνίου στο πλαίσιο διαδικασίας αντιντάμπινγκ σχετικά με την ουρία και υπέβαλε αποδεικτικά στοιχεία σύμφωνα με τα οποία ήταν πρόθυμος να αναλάβει υποχρέωση παρόμοιας φύσεως στο πλαίσιο της παρούσας διαδικασίας, που θα είχε ως συνέπεια την εξουδετέρωση των επιζήμιων αποτελεσμάτων της πρακτικής ντάμπινγκ και θα μπορούσε να παρακολουθηθεί.

(5) Η Επιτροπή, αφού διαπίστωσε, μετά από διαβουλεύσεις με τη συμβουλευτική επιτροπή, ότι υπήρχαν επαρκή αποδεικτικά στοιχεία για την έναρξη ενδιάμεσης επανεξέτασης, δημοσίευσε ανακοίνωση στην Επίσημη Εφημερίδα των Ευρωπαϊκών Κοινοτήτων(7) και άρχισε έρευνα.

Γ. ΠΕΔΙΟ ΕΦΑΡΜΟΓΗΣ ΤΗΣ ΕΠΑΝΕΞΕΤΑΣΗΣ

(6) Οι λεπτομέρειες των διαδικαστικών θεμάτων και πορισμάτων της ενδιάμεσης έρευνας επανεξέτασης αναφέρονται εκτενώς στον κανονισμό (EΚ) αριθ. 1675/2003(8).

(7) Σύμφωνα με την ανάληψη υποχρέωσης που πρότεινε, η Achema ανέλαβε να πωλεί μείγματα ουρίας και νιτρικού οξέος από τη Λιθουανία σε μη συνδεδεμένους πελάτες στην Κοινότητα σε ελάχιστη τιμή. Εξάλλου, χάρη στις τακτικές και λεπτομερείς εκθέσεις που ανέλαβε να υποβάλλει η Achema, η Επιτροπή θα μπορεί να ασκεί αποτελεσματικό έλεγχο της ανάληψης υποχρέωσης. Επιπλέον, όσον αφορά τον κίνδυνο καταστρατήγησης υπό μορφή αντιστάθμισης της τιμής μεταξύ του εν λόγω προϊόντος με τις τιμές άλλων προϊόντων, θα πρέπει να υπενθυμίσουμε ότι η Αchema τήρησε τις ελάχιστες τιμές εισαγωγής για άλλα λιπάσματα που εξάγει στην Κοινότητα στο πλαίσιο της υποχρέωσης που ανέλαβε για την ουρία. Υπό τις συνθήκες αυτές, θεωρείται ότι ο κίνδυνος καταστρατήγησης θα είναι περιορισμένος.

(8) Η έρευνα επανεξέτασης κατέληξε στο συμπέρασμα ότι η ανάληψη υποχρέωσης που πρότεινε η Achema θα έχει ως αποτέλεσμα την εξουδετέρωση των επιζήμιων συνεπειών της πρακτικής ντάμπινγκ, μπορεί να παρακολουθηθεί αποτελεσματικά από την Επιτροπή και συνεπώς μπορεί να γίνει αποδεκτή. Οι εταιρείες ενημερώθηκαν σχετικά με τα ουσιώδη πραγματικά περιστατικά και το σκεπτικό στα οποία βασίστηκε η αποδοχή.

(9) Για να δοθεί η δυνατότητα στην Επιτροπή να παρακολουθεί αποτελεσματικά τη συμμόρφωση της Achema προς την ανάληψη υποχρέωσης, όταν υποβάλλεται αίτηση θέσης σε ελεύθερη κυκλοφορία στις αρμόδιες τελωνειακές αρχές, η απαλλαγή από το δασμό αντιντάμπινγκ υπόκειται στην προσκόμιση εμπορικού τιμολογίου το οποίο θα περιλαμβάνει τουλάχιστον τα στοιχεία που απαριθμούνται στο παράρτημα του κανονισμού (ΕΚ) αριθ. 617/2000 της Επιτροπής(9). Αυτό το επίπεδο πληροφόρησης είναι επίσης απαραίτητο για να μπορούν οι τελωνειακές αρχές να επαληθεύουν με ικανοποιητική ακρίβεια ότι οι αποστολές αντιστοιχούν στα εμπορικά έγγραφα. Στην περίπτωση που δεν προσκομίζεται το έγγραφο αυτό, ή δεν αντιστοιχεί στο προϊόν που παρουσιάζεται στο τελωνείο, επιβάλλεται ο κατάλληλος δασμός αντιντάμπινγκ.

(10) Σε περίπτωση παραβίασης ή ανάκλησης της ανάληψης υποχρέωσης, μπορεί να επιβληθεί δασμός αντιντάμπινγκ, δυνάμει του άρθρου 8 παράγραφοι 9 και 10 του βασικού κανονισμού. Η Achema ενημερώθηκε για τις συνέπειες της παραβίασης.

Δ. ΑΛΛΑΓΕΣ ΕΠΩΝΥΜΙΑΣ ΚΑΙ ΙΔΙΟΚΤΗΣΙΑΣ

(11) Κατά τη διάρκεια της μερικής ενδιάμεσης έρευνας επανεξέτασης, η εταιρεία πληροφόρησε την Επιτροπή ότι άλλαξε επωνυμία και διεύθυνση. Η μετονομασία οφείλεται στο γεγονός ότι η προηγούμενη μορφή της εταιρείας, ήτοι η Joint Stock Company, δεν υπάρχει πλέον στη Λιθουανία. Η νέα επωνυμία είναι Stock Company Achema. Η αλλαγή διεύθυνσης οφείλεται στη μεταβολή του ταχυδρομικού συστήματος της Λιθουανίας.

(12) Η Επιτροπή εξέτασε αυτές τις πληροφορίες, που αποδεικνύουν ότι όλες οι δραστηριότητες της εταιρείας που σχετίζονται με την παραγωγή, τις πωλήσεις και τις εξαγωγές λιπασμάτων (νιτρικό αμμώνιο, μείγματα νιτρικού αμμωνίου και ουρία) δεν επηρεάζονται από τις εν λόγω μεταβολές,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η ανάληψη υποχρέωσης του παραγωγού που αναφέρεται παρακάτω, σε συνδυασμό με τη διαδικασία αντιντάμπινγκ σχετικά με τις εισαγωγές ουρίας και νιτρικού αμμωνίου σε υδατικό ή αμμωνιούχο διάλυμα καταγωγής, μεταξύ άλλων, Λιθουανίας γίνεται αποδεκτή.

>ΘΕΣΗ ΠΙΝΑΚΑ>

Άρθρο 2

Η παρούσα απόφαση αρχίζει να ισχύει στις 26 Σεπτεμβρίου 2003.

Βρυξέλλες, 27 Αυγούστου 2003.

Για την Επιτροπή

Pascal Lamy

Μέλος της Επιτροπής

(1) ΕΕ L 56 της 6.3.1996, σ. 1.

(2) ΕΕ L 305 της 7.11.2002, σ. 1.

(3) ΕΕ L 238 της 22.9.2000, σ. 15.

(4) ΕΕ L 17 της 19.1.2002, σ. 1.

(5) ΕΕ L 168 της 27.6.2002, σ. 51.

(6) ΕΕ L 168 της 27.6.2002, σ. 1.

(7) ΕΕ C 314 της 17.12.2002, σ. 2.

(8) Βλέπε σελίδα 4 της παρούσας Επίσημης Εφημερίδας.

(9) ΕΕ L 75 της 24.3.2000, σ. 3.